คลังเล็งรีดภาษีคนรวยเพิ่ม
รมว.คลัง เดินหน้่ารีดรายได้ เล็งปรับสิทธิลดภาษีคนทำประกันชีวิต-ซื้อกองทุน พร้อมเก็บภาษีรถหรูอัตราก้าวหน้า
28 ก.ย. 2554

รมว.คลัง เดินหน้่ารีดรายได้ เล็งปรับสิทธิลดภาษีคนทำประกันชีวิต-ซื้อกองทุน พร้อมเก็บภาษีรถหรูอัตราก้าวหน้า
นายธีระชัย ภูวนาถนรานุบาล รมว.คลัง กล่าวว่า ได้หารือกับธนาคารโลกศึกษาปรับโครงสร้างภาษีของไทยแบบครบวงจร ตามนโยบายของรัฐบาลจะมีการลดภาษีนิติบุคคลจาก 30% เหลือ 23% ในปี 2555 และ 20% ในปี 2556 ก็จะต้องมีการลดสิทธิพิเศษกับผู้ประกอบการที่ได้รับจากคณะกรรมการส่งเสริมการลงทุน (บีโอไอ)
นอกจากนี้ในส่วนของภาษีบุคคลธรรมดา ก็ต้องมีการปรับเปลี่ยนลดสิทธิประโยชน์จากการหักลดหย่อนการซื้อประกันชีวิต และการซื้อหน่วยลงทุนกองทุนหุ้นระยะยาว (LTF) ให้ลดลง เพราะได้รับสิทธิซ้ำซ้อน ทั้งการซื้อประกันและหน่วยลงทุนไปหักลดหย่อนภาษีได้แล้ว ดอกผลที่เกิดจากกรณีดังกล่าวก็ยังได้รับการยกเว้นภาษีอีก ทำให้เป็นภาระงบประมาณจำนวนมาก
นอกจากนี้ ในส่วนของภาษีสรรพสามิต เช่น ภาษีสรรพสามิตรถยนต์ที่มีการเสียครั้งเดียวตอนซื้อครั้งแรก ก็จะให้การปรับเป็นเก็บภาษีสรรพสามิตรายปี โดยเฉพาะรถยนต์หรูราคาแพง จะให้มีการเก็บภาษีสรรพสามิตรายปีและเป็นแบบอัตราก้าวหน้าเพิ่มขึ้นทุกปี
นอกจากนี้ ยังมีการศึกษาเก็บภาษีจากตลาดหลักทรัพย์แห่งประเทศไทย (ตลท.) จากปัจจุบันที่ไม่ต้องเสีย แต่ยังไม่มีแผนการเก็บภาษีจากการซื้อขายหุ้น